Mhux ta' min joqgħod jagħmel il-proponimenti meta nafu li hija iebsa biex nimxu iktar pass imgħaġġel fil-publikazzjoni tal-Komiks tas-Sikkina. Veru li li x-xogħol waqa' lura bil-bosta. L-istennija għall-istrixxiklu tal-Gawgaw u l-Imlejka nru.4 hija waħda li damet iżżejjed u din is-sena rridu li din ma tibqax ttul. Allura, forsi din hija ukoll proposta għas-sena 2016. Fil-qedem tal-Babilonja jingħad li n-nies kienet tagħmel il-proponimenti quddiem l-allat sabiex tinbidel u ssir togħġobhom. Wegħdiet li kulħadd jittama li jwettaq. Bdiet sena ġdida. L-Imlejka hija magħrufa fil-folklor tagħna li fl-ewwel tas-sena tinżel iddur it-toroq u żżur id-djar tagħna. Tinża' l-libsa l-qadima u xxidd il-ġdida. Xi uħud kienu jarawha li minn mara xiħa tinbidel fi xbejba ta' ġmiel li ma bħalu. Hija u timxi fit-triqat tagħna, warjaha tħalli r-risq fejn tara l-ordni u l-indafa inkella l-fell (li hu risq ħażin) fejn tara t-traskuraġni u l-ħmieġ. Permezz ta' dan il-blogg li fil-biċċa l-kbira tiegħu jkun mitluq matul il-jiem tas-sena, qed nippostjaw l-ewwel messaġġ li qed iservi bħala proponiment biex l-istrixxikli li jmiss, jaslu għandkom b'mod iktar spiss. Nittamaw ukoll li din it-tħarbixa dwar l-Imlejka ġġibilna r-risq biex iseħħ dan, iktar milli ġabet drabi oħra fi snin imgħoddija. Lilkom li għadkom bil-paċenzja kollha tistennew il-kontribuzzjoni tagħna fil-komiks tas-sikkina, nawguralkom is-sena l-ġdida mimlija risq u ukoll mimlija b'iktar strixxikli minn tagħna. L-istess awgurju lilek li dħalt iżżurna għall-ewwel darba.